b"\n_START_ARTICLE_\nT\xc3\xb5reda kalmistu\n_START_PARAGRAPH_\nT\xc3\xb5reda kalmistu (ka Sadala kalmistu, Sadala baptistikalmistu) on kalmistu endises T\xc3\xb5reda k\xc3\xbclas Torma kihelkonnas Tartumaal, t\xc3\xa4nap\xc3\xa4evase haldusjaotuse j\xc3\xa4rgi T\xc3\xa4hkvere k\xc3\xbclas J\xc3\xb5geva vallas J\xc3\xb5geva maakonnas._NEWLINE_Sadala baptistikogudus asutati praeguses Sadala alevikus Laiuse kihelkonnas 8. novembril 1907. Kalmistu rajati aga Sadala alevikust v\xc3\xa4ljapoole, T\xc3\xb5reda k\xc3\xbcla aladele Torma kihelkonda. Seep\xc3\xa4rast tuntakse kalmistut peamiselt endise k\xc3\xbclanime j\xc3\xa4rgi, kuid kasutatakse ka koguduse j\xc3\xa4rgi 'Sadala' nime._NEWLINE_Kalmistu paikneb Sadala palvelast linnulennult umbes 3 km idakagu suunas. Kalmistu pindala on umbes 0,3 ha. Praegu (aprillis 2015) on kalmistu kasutuseta, kuid seda korrastatakse."